
	Παρουσίαση  βιβλίου

της Ελλάδας Σοφοκλέους

Έτσι ξαφνικά

Σπίτι της Κύπρου
	[image: image1.jpg]


  


Tη Δευτέρα 6 Μαρτίου 2017 παρουσιάστηκε στο Σπίτι της Κύπρου το βιβλίο Έτσι ξαφνικά, της Ελλάδας Σοφοκλέους, που κυκλοφορεί από τις Εκδόσεις Γαβριηλίδης. 

Τη συγγραφέα, τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια έδωσε τον λόγο στον Ομότιμο Καθηγητή Λογοτεχνίας του Ιουνίου Πανεπιστημίου, κ. Θεοδόση Πυλαρινό.
«Η συγγραφέας πέτυχε μέσα από αλλεπάλληλες εναλλαγές και ανατροπές και με τον εγκιβωτισμό στο κεντρικό θέμα άλλων, μικρότερων, αλλά επίσης καίριων συμβάντων να συνθέσει ένα πολυεπίπεδο και πολυεθνικό μυθιστόρημα» είπε ο κ. Πυλαρινός παρουσιάζοντας το βιβλίο, ενώ καταλήγοντας υπογράμμισε ότι «μέσα από τεχνικές που ανήκουν στο κλασικό μυθιστόρημα, η Ελλάδα Σοφοκλέους, ξέφυγε από θεματικές πολυσυζητημένες στον κυπριακό λογοτεχνικό χώρο. Η παγκοσμιοποιημένη μορφή, οι ήρωες που υπερβαίνουν την εντοπιότητα, είναι δείγμα της χειραφέτησης της μυθιστορηματικής παραγωγής της Κύπρου».
Για το βιβλίο μίλησε επίσης ο συγγραφέας, ερευνητής, Πρόεδρος της Φιλοσοφικής Εταιρείας Κύπρου, Δρ Κλείτος Ιωαννίδης, ο οποίος είπε ότι είναι ένα καλά δομημένο έργο, ακολουθεί τα «σχήματα» του κλασικού μυθιστορήματος, χωρίς φλυαρία και περιττολογία. Συνεχίζοντας επεσήμανε  ότι «οι χαρακτήρες που παρελαύνουν μέσα από το βιβλίο της Ελλάδας Σοφοκλέους, είναι εκεί για να μας θυμίσουν τους εαυτούς μας, τον σύγχρονο κόσμο και να δούμε ότι φτάσαμε στα έσχατα, την κατάντια, την προδοσία, τη βεβήλωση. Το έργο αυτό έχει όλο το μίασμα του αρχαίου τραγικού λόγου.»
Στην αντιφώνησή της η συγγραφέας ανέφερε ότι κάθε βιβλίο είναι ο καθρέφτης της εποχής που γράφεται. Η ιδέα της μυθοπλασίας του βιβλίου είναι εμπνευσμένη από ένα ταξίδι της στο Βιετνάμ, το οποίο κουβαλούσε ακόμη τις πληγές και τα δεινά ενός από τους πιο αιματηρούς και ανελέητους πολέμους του 20ού αιώνα, όπου το δράμα και η δυστυχία των ανθρώπων, συγκλόνισαν τη συγγραφέα και επηρέασαν τη μυθοπλασία του βιβλίου.
Αποσπάσματα από το βιβλίο διάβασε o ηθοποιός Κλείτος Κωμοδίκης.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

